SL
C 15/150
Uradni list Evropske unije
12.1.2022
četrtek, 20. maj 2021
38. poudarja, da je treba v celoti digitalizirati postopke v zvezi z mobilnostjo delovne sile in napotitvijo delavcev, da bi izboljšali zagotavljanje in izmenjavo informacij med nacionalnimi organi in omogočili učinkovito izvrševanje, tudi z vzpostavitvijo enotne točke za pomoč delavcem in prihodnjim delodajalcem glede veljavnih pravil Unije, tako digitalno kot v uradih v okviru Evropskega organa za delo; poziva države članice, naj se v celoti zavežejo, da bodo podprle digitalizacijo javnih storitev, zlasti institucij socialne varnosti, da bi olajšale postopke za mobilnost evropskih delavcev, pri tem pa zagotovijo prenosljivost pravic in izpolnjevanje obveznosti glede prostega gibanja; poudarja, da je treba razviti boljša statistična orodja za merjenje neskladij med ponudbo znanj in spretnosti in povpraševanjem po njih na evropskih trgih dela ter za oceno potreb trgov dela in razlik med njimi; poudarja, kako pomembna je mreža EURES, in opozarja zlasti na povezovanje njenih dejavnosti s potrebami trga dela, da bi se izpolnile prednostne sektorske potrebe ter potrebe po znanjih in spretnostih ter da bi podprli iskalce zaposlitve pri iskanju nove zaposlitve; 39. poziva Komisijo, naj v razumnem roku po vsaj dveh letih polne operativnosti Evropskega organa za delo ovrednoti njegov mandat; poziva Komisijo, naj v delo in vrednotenje Evropskega organa za delo vključi deležnike s poglobljenim poznavanjem različnih modelov trga dela; 40. poziva Komisijo, naj predlaga zakonodajni okvir za ureditev pogojev za delo na daljavo po vsej EU in zagotovi dostojne delovne in zaposlitvene pogoje; 41. poziva Komisijo, države članice in lokalne organe, naj v sodelovanju s socialnimi partnerji in Evropskim organom za delo oblikujejo posebne sektorske strategije za spodbujanje in lajšanje prostovoljne mobilnosti delavcev, pa tudi za oblikovanje in izvajanje potrebnih podpornih struktur za izpopolnjevanje in preusposabljanje delavcev, izvajanje ustreznih javnih politik in zagotavljanje kakovostnih zaposlitvenih možnosti, prilagojenih znanjem in spretnostim delavcev; izpostavlja dodano vrednost vzajemnega priznavanja združljivosti znanj in spretnosti ter kvalifikacij, ki ga podpirajo trenutni mehanizmi za priznavanje, kot so portal EURES za zaposlitveno mobilnost, spletna platforma Europass in klasifikacijski sistem ESCO; 42. je zaskrbljen, ker imajo zaposleni in delodajalci še vedno težave z dostopom do informacij o mobilnosti delovne sile in storitev; ugotavlja, da so informacije o zaposlitvenih pogojih in kolektivnih pogodbah, ki so na voljo na enotnih uradnih nacionalnih spletnih mestih, zelo pogosto pomanjkljive in dostopne le v nekaj jezikih; zato poziva Komisijo, naj izboljša dostop do informacij z oblikovanjem enotne predloge za uradna nacionalna spletna mesta; 43. poziva države članice, naj zagotovijo ustrezno usklajevanje socialne varnosti, vključno s sedanjim pregledom Uredbe (ES) št.
883/2004, pa tudi s krepitvijo prenosljivosti pravic, pri čemer naj posebno pozornost namenijo prenosljivosti socialnovarstvenih prejemkov invalidov; poudarja, da digitalizacija omogoča edinstveno priložnost, da bi olajšali čezmejno delovanje mikro-, malih in srednjih podjetij in zagotovili strogo spoštovanje pravil o pravični mobilnosti; poudarja pomen predhodnega obveščanja in uporabe certifikatov A1 pred začetkom čezmejnih nalog delavca; 44. poudarja, da mora izvrševanje predpisov Unije o mobilnosti delovne sile zagotoviti načelo enake obravnave, načelo nediskriminacije in varstvo delavcev ter zmanjšati nepotrebno upravno breme; 45. poziva Komisijo, naj preuči vrzeli v varstvu in razmisli, ali bi bila potrebna revizija Direktive 2008/104/ES o delu prek agencij za zagotavljanje začasnega dela, da bi se zagotovili dostojni delovni in zaposlitveni pogoji za delavce, zaposlene pri teh agencijah; 46. poudarja, da se invalidni delavci še naprej srečujejo s številnimi ovirami, ki jim otežujejo ali preprečujejo, da bi v celoti izkoristili možnosti, ki jih omogoča prosti pretok storitev; poziva države članice, naj nemudoma izvajajo Direktivo (EU) 2019/882 (evropski akt o dostopnosti), da bi dejansko odpravile ovire za invalidne delavce ter jim zagotovile dostopne storitve in ustrezne pogoje opravljanja storitev; poudarja, da je izjemno pomembno uresničiti popolnoma dostopen enotni trg, na katerem bo zagotovljena enaka obravnava ter gospodarska in socialna vključenost invalidnih delavcev; 47.
naroči svojemu predsedniku, naj to resolucijo posreduje Svetu in Komisiji.